Schibetta dal mais
The Killers – “Hot Fuss”

Atgnamain vala Las Vegas sco la citad dals bavaders e gamblers, Sin City Vegas porscha tut las chaschuns per mintga solit putgà pussaivel. Ed atgnamain resulta or da la maschaida dad 80’s, pop e punk nagut auter che musica absolut orribla....atgnamain...
Tge che appartegna tar la scena d’entertainment da Las Vegas èn oravant tut ils casinos, las dunnas mez nivas e Sigfried cun ses giats e sia dunna Roy, ina noziun per Sin City. Dentant renda mintgatant schizunt era in bavader tar il culm, sch’il culm na vegn betg tar il bavader ed uschia ma met jau per questa giada sez en la posiziun da profet...
Las Vegas e rock’n’roll è sco London e casinos, sco Glion e locals da striptease; e davaira, i dat casinos en la citad sper la Temsa ed i dat in puf en l’emprima citad sper il Rein. Ed i dat rock’n’roll a Las Vegas. 
Betg che jau sai ussa sez numnar numerusas bands che derivan da quella citad. Per esser sincers, ma vegn per il mument endament ina solita band da Las Vegas. THE KILLERS. E lur num descriva era grad il predicat per lur album da debut “hot fuss”. KILLER!!! 
Per vegnir enavos tar las chaussas nunpussaivlas cun bavaders e culms, profets e pufs, Vegas e rock’n’roll, 80’s disco e punk – THE KILLERS cumbineschan sin lur debut oravant tut il davos dus extrems numnads. Synthiesounds che regordan vi da tut il kitsch dals onns 80, cruschà cun ghitarras punkigas e melodias dultschas; tut sut malegià d’in groove che fa muentar tuttas trais chommas – DISCO BABY! Betg che quella schiba gidass tut nus homofobs da chattar nossa part feminina per in outing da slow-time-dance-king, na, quest debut dals KILLERS fa simplamain luna sin ballar tut persuls en l’auto insanua tranter Cuira e Turitg, natiralmain cun 120 kilometers l’ura!
Betg patratgai ussa ch’jau saja mia atgna sora, DISCO n’è tuttavia betg tut quai che fa ora THE KILLERS! Las 12 chanzuns da lur debut “hot fuss” han tuttas il tut agen KILLER’s sound e tuttina mussan ellas track per track las pli differentas varts da quella band.
E sche il chantadur Brendan Flowers raquinta ch’in tip haja raquintà che ti hajas ina nova amia e che quella vesi ora sco ses ami...sche para tut tuttenina da constar...n’essan nus betg tuts in zic nossas atgnas soras...?